Versindaba » Blog Archive » Lykdig 40: Marius Crous. Lykdig vir Wisława Szymborska
Lykdig vir Wisława Szymborska (1923-2012)
The dead sit before us comically, as if on buttered bread
mozart van die poësie
beskermgees van die poolse siel
vereerde vrou van krakau
eredoktor van adam mickiewicz
draer van die orde van die wit arend
u met die tannie-perm die lornjet die ironiese lag om die mond
u wat die biologiese en historiese oorspronge van mense en π
verwoord in u taal met sy vier groepe konsonante, sonorante en sy aksente:
onderwerp koning dood predikaat wring direkte
voorwerp die gordiese knop met sy indirekte voorwerp hande
u word gehuldig in hierdie smartlap
aan die klippe by bnin en krakau
wil ons gaan klop
oor jou moet hulle ook ween:
klippe, skeur oop en laat ons in
ons wil soos rubens se titanette
skeur aan ons boklere
en met askruise van plaszow op die voorkop
uitbreek in gedigte
ons hartseer instop
in gemeenplase en geykte frases
gaan jy my stem herken as ons mekaar raakloop in die hiernamaals
Here lies, old-fashioned as parentheses,
kom lê op ons skouers ‘n troostende hand
beskerm ons teen die yeti
weet dat ons rou
dat selfs jou dood
nie die groen van die gras sal stopsit nie
ons voel alleen gelaat soos katte in toegegrendelde woonstelle